Шинкубэ Бэгърат Налшык щагъэлъапIэ
Абхъазым и ЦIыхубэ тхакIуэ Шинкубэ Бэгърат къызэралъхурэ илъэси 100, Абхъаз къэрал университетыр къызэрызэрагъэпэщрэ илъэс 85-рэ зэрырикъур дыгъэгъазэм и 13-м щагъэлъэпIащ КъБР-м ЩэнхабзэмкIэ и фондым.
Пшыхьым кърихьэлIат Абхъаз Къэрал университетым и егъэджакIуэхэмрэ студентхэмрэ, Шинкубэ Бэгърат и творчествэр фIыуэ зылъагъухэр, Куржы — Абхъаз зауэм и ветеранхэр, «Кабардинка» къэрал академическэ къэфакIуэ ансамблым и унафэщIхэр, нэгъуэщIхэри.
Фондым и унафэщI Вэрокъуэ Владимир пшыхьыр къыщызэIуихым тепсэлъыхьыжащ тхакIуэ цIэрыIуэ Шинкубэ Бэгърат я фондым кърагъэблэгъауэ зэрыщытам, абы траха сурэтхэмрэ нэтынымрэ иджыри къыздэсым зэрахъумэм. Апхуэдэуи Вэрокъуэм фIыщIэ яхуищIащ абхъаз литературэм и тхакIуэ пажэм и фэеплъыр ягъэлъэпIэну Налшык къеблэгъа гупым.
— Абхъазхэм я щэнхабзэ центр Налшык къызэрыщызэрагъэпэщрэ илъэсищ хъууэ аращ, ауэ а зэманым дэ куэдым дыхунэсащ. А Iуэхухэр къыдэхъулIэрэ къыдэмыхъулIэрэ жызыIэфынур фэращ. Хуабжьу ди гуапэщ Абхъазым къикIа гуп ди Iуэхухэм хэтыну къызэрытхуеблэгъар, — жиIащ «Абхъазхэр» лъэпкъ-щэнхабзэ центрым и унафэщI ГъукIапщэ Ингэ. — Мы пшыхьыр къызэдгъэпэщынымкIэ хуабжьу сэбэп хъуащ ЩэнхабзэмкIэ фондым и унафэщI Вэрокъуэ Владимир, Абхъаз къэрал университетым и ректор Гварамие Алекэ, КъБКъМУ-м и ректор Апажэ Аслъэн сымэ. Къыхэзгъэщыну сыхуейт зи цIэ къисIуахэм ди лъэпкъхэм яку дэлъ зэпыщIэныгъэр гъэбыдэнымкIэ сыт щыгъуи яхузэфIэкI зэращIэр. ЗыщыдгъэгъупщэнкIэ Iэмал иIэкъым Абхъазыр гузэвэгъуэ щихуам япэу къыдэIэпыкъуахэм Къэбэрдей-Балъкъэрыр зэращыщыр. Лъэпкъхэм я зэпыщIэныгъэм хуэлажьэ дэтхэнэми фIыщIэ хуэфащэщ.
Пшыхьым щагъэлъэгъуащ Шинкубэ Бэгърат абхъазыбзэкIэ лъэпкъым зэрызыхуигъазэр.
КъыкIэлъыкIуэу псалъэ иратащ Абхъазым къикIа гупым я унафэщI, филологие факультетым и декан Хагуш БэтIал.
— Абхъазхэм я центр Налшык къыщызэIухыныр зи жэрдэм, абы зи гуащIэ хэзылъхьа псоми фIыщIэ фхуэсщIыну сыхуейт. Абы и фIыгъэкIэ ди зэкъуэтыныгъэр нэхъ быдэ, лъэщ хъуну сыщогугъ. Нобэ дыщIызэхуэса Шинкубэ Бэгърат и творчествэр Абхъаз литературэм и мафIэ мыужьыхщ, абы и IэдакъэщIэкIхэм ди лъэпкъыр щIыпIэ куэдым къыщрагъэцIыхуащ. Мыпхуэдэ Iуэху щхьэпэхэр зи жэрдэм ЩэнхабзэмкIэ фондымрэ ди институтымрэ дяпэкIи дызэдэлэжьэну, Iуэху зэдэтщIэну дыщогугъ, — къыхигъэщащ Хагуш БэтIал.
Абхъаз къэрал университетыр къызэрызэрагъэпэщрэ илъэс 85-рэ щрикъум ирихьэлIэу ирагъэщIа дыжьын ахъшэмрэ фэеплъ саугъэтхэмрэ пшыхьым щратащ ЩэнхабзэмкIэ фондым и унафэщI Вэрокъуэ Владимир, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, генерал-лейтенант Сосналы СулътIан и щхьэгъусэ Сосналы Любэ сымэ, нэгъуэщIхэми.
ГъукIапщэ Ингэ
ХьэкIуащэ Мадинэ
Шинкубэ Бэгърат и творчествэм, литературэ щIэиным теухуауэ щытащ АКъУ-м абхъаз литературэмкIэ и кафедрэм и унафэщI Джинджолие Дианэ и къэпсэлъэныгъэр. Апхуэдэуи абы къыхигъэщащ Абхъазыр щхьэхуит хъужыным теухуауэ екIуэкIа зауэм генерал Сосналы СулътIан къыщигъэлъэгъуа зэфIэкIыр, фIыщIэ яхуищIащ а мафIаем зи бын хэта анэхэм.
Шинкубэ Бэгърат Къэбэрдей-Балъкъэрым щыщ тхакIуэхэм яхуэзауэ зэрыщытам и гугъу ищIащ АКъУ-м абхъаз литературэмкIэ и кафедрэм и доцент Чурей Дыжьын.
Кавказ Ищхъэрэм ГъуазджэхэмкIэ и институтым, КъБКъМУ-м, Абхъаз къэрал университетым я студентхэр Шинкубэ Бэгърат и усэхэм бзэ зыбжанэкIэ къеджащ, лъэпкъ уэрэд, къафэ екIухэр ягъэзэщIащ.
Щомахуэ Залинэ.
Сурэтхэр Къарей Элинэ трихащ.
